रायबरेली के अंगूरी गांव के मायावती कई बरिस से बहुजन समाज पार्टी के कट्टर समर्थक बाड़ी. सिर्फ एहनाते, काहेंकि उनका लगेकवनो विकल्प नइखे. ऊ बड़ साफगोई से कहत बाड़ी, 'नेता तऽ नेता ही होला, हमरा के का मिली? पासवान जाति के मायावती ओह दलित वर्ग से ताल्लुक राखेली, जे उत्तर प्रदेश के कुल आबादी के 21 फीसदी बा. एही वोट बैंक के बदौलत बसपा सुप्रीमो मायावती बहुत कम समय में राजनीति के ऊ ऊंचाई छू लेलीं, जवन दोसर खातिर सपना बा.
सूबा के मुख्यमंत्री मायावती के राजनीति के बसपा के संस्थापक कांशीराम के भाई 54 साल के दलबारा सिंह कुछ अलग नजरियासे देखेलन. ऊ कहत बाड़े, 'मायावती, कांशीराम के मिशन के कमीशन में बदल दिहलीं. भाई के नारा, 'एगो वोट, एगो नोट बदल के 'एगो टिकट, एक करोड़ हो गइल बा. कांशीराम, मायावती के झोपड़ा से उठा के सत्ता तक पहुंचवले अउर ऊ उनकर नाम माटी में मिला दिहलीं. दलबारा सिंह 2009 में बहुजन संघर्ष पार्टी (कांशीराम) बनवले रहन. एह बेर उत्तर प्रदेश विधानसभा चुनाव में ऊ आपन 125 उम्मीदवार मैदान में उतरले बाड़े.
दलबारा सिंह के बाति निराधार नइखे. सांच कहीं तऽ मायावती के राजनीतिक सफलता के पाछे जातिगत टकराव के चतुराई अउर चुनावी जीत से जुड़ल दलितन के गुमान बा. जातिगत टकराव के रणनीति डॉ. अंबेडकर के जमाना से चलत रहे. कांशीराम एकरा आगे बढ़वले. उनकर पहिला मशहूर नारा रहे, 'बाबा तेरा मिशन अधूरा, करेगा कांशीराम पूरा. कांशीराम दोसर पार्टियन से गठजोड़ के माने भी समझले. एहीनाते 'तिलक, तराजू और तलवार, इनको मारो जूते चार के नारा बदल के 'चढ़ गुंडों की छाती पर, बटन दबाओ हाथी पर हो गइल. बाद में ऊंच जातियन के लोभावे खातिर 'हाथी नहीं गणेश है, ब्रह्मा, विष्णु, महेश है नारा दीहल गइल.
मायावती भी बखूबी समझ लेली कि खाली दलितन के समर्थन उनका राजनीति में एह मोकाम से आगे ना ले जा सकेला, एहनाते 2007 के चुनाव में ऊ ऊंच जाति (खास कऽ के ब्राह्मण) के सामने प्रस्ताव रखलीं कि आपसी लाभ खातिर ऊ लोग दलितन के साथे आ जा. अंबेडकर महासभा के उपाध्यक्ष एसआर दारापुरी के मानीं तऽ मायावती के लगे कवनो दलित एजेंडा ना रहे, एहीनाते ऊ अभियान के गलत दिशा में मोड़ देली. हालांकि ई खामी कांशीराम के दौर में ही आ गइल रहे. एजेंडा छिपा के राखल गइल. दलितन से कहल गइल कि पहिले सत्ता में लावा, फेर तोहरा के एजेंडा बताइब.
दलितन में राजनीतिक समझ ना रहे, खाली पार्टी आ ओकरा निशान के साथे भावनात्मक लगाव रहे. एही से ऊ साथे हो लिहले. उनका लगे जादा विकल्पो ना रहे.
सांच कहल जाव तऽ दलितन के हमेशा से 'नीला झंडा वाली पार्टी' याने ओह रिपब्लिकन पार्टी ऑफ इंडिया से भावनात्मक लगाव रहे, जवना के स्थापना डॉ. अंबेडकर शेडयूल्ड कास्ट्स फेडरेशन ऑफ इंडिया के तहत कइले रहन. बसपा के खुशकिस्मती रहे कि रिपब्लिकन पार्टी ऑफ इंडिया अपना नीला झंडा अउर चिह्न (हाथी) ओकरा संउप देलस.
आज पूर्ण बहुमत के साथे मायावती भलहीं मुख्यमंत्री के कुर्सी पऽ विराजमान होखे, बाकिर अपना नेतृत्व में दलितन खातिर ऊ कुछ खास ना कइलीं. राज्य के अउर मुख्यमंत्रियन जइसन उनकरो पऽ भ्रष्ट अउर अक्षम होखे के आरोप लागत रहल बा. कहल जात बा कि राज्य के भी ऊ अपना पार्टी जइसन चलावेलीं. बइठक चाहे पार्टी कार्यकर्तां के होखे, चाहे मंत्रियन के, ऊ साफ कऽ देलीं कि सुप्रीम हमही हईं. एकर अंदाजा बसपा के चुनावी रैलियन के तस्वीर के देख के आसानी से लगावल जा सकेला, जवना में मायावती तऽ भाषण दे रहल होलीं, जबकि पार्टी प्रत्याशी कवनो स्कूली छात्र जइसन हाथ जोड़ के उनका पाछे खड़ा रहेला.
ऊ भाषण के दौरान कबो प्रत्याशी के नाम ना लेलीं. उनका खातिर प्रत्याशी के कवनो अहमियत ना होले. दारापुरी कहत बाड़े, 'मायावती, ब्राह्मणवादी व्यवस्था के सबसे बुरा तत्वन के अपना के उनका अउर मजबूत बनवलीं. भाईचारे के नाम पऽ ऊ दलितन के चारा बना दिहलीं. कुछ भी कहीं, बाकिर मायावती के नेतृत्व के चुनौती देवे कवनो विकल्प सामने ना आइल.दलित एजेंडा के साथे कइगो पार्टी तऽ बनली(इनका में से जादातर सरकारी अधिकारी लोग गठित कइले) बाकिर ऊ कामयाब ना हो पइली.
2008 में नेशनल डेमोक्रेटिक रेवाल्यूशनरी पार्टी बनावे वाला पूर्व आईएएस अधिकारी हरीश चंद्र कहत बाड़े, '2012 के चुनाव के घोषणा के बाद हमरा से एगो अइसन पार्टी संपर्क कइलस, जवन दलितन खातिर काम करे के दावा करेले. जब हम एजेंडा पुछलीं, तऽ ऊ कहलस, हमार एजेंडा उहे बा जवन राउर बा. एह लापरवाही भरल रवइया के वजह ई बा कि ऊ सिर्फ वोट बैंक के लाभ उठावल चाहेले.
इंडियन जस्टिस पार्टी के अध्यक्ष आ पूर्व आईआरएस अधिकारी उदितराज के मोताबिक दलितन में नेतृत्व के कमी के एगो कारण मुख्य धारा के राजनीति में लापरवाही बा. ऊ कहत बाड़े, 'कांग्रेस अउर सपा जइसन दल दलित नेता के बढ़ावा काहें ना देले? हम अपना नाम के पेशकश कइले रही, बाकिर ऊ दिलचस्पी ना देखवले. जादातर दलित ओतने बदहाल बाड़े, जेतना पहिले रहले. बाकिर जब ऊ लोग मायावती के ताकत के देखेलन, तऽ उनका कबो सांच ना हो पावे वाला सपना के झलक मिलेले. ऊ अतना भर से ही संतुष्ट हो जाले कि मायावती उनहीं में से एगो बाड़ी. ई भरम ओइसने बा, जइसन लोग फिल्म में नायक के देख के महसूस करेलन.
लखनऊ के गिरी इंस्टीट्यूट ऑफ डेवलपमेंट स्टडीज के सीनियर फेलो बीएन प्रसाद कहत बाड़े, 'नेतृत्व तबहीं उभर सकेला, जब जाति समूह जागरूक, आर्थिक रूप से मजबूत अउर संख्या के हिसाब से ताकतवर होखे. मायावती ओह जातियन पऽ धेयान केंद्रित कइलीं, जिनका में ई खूबी बा. एहीनाते उनकर राजनीति दलितन के निचला स्तर तक ना पहुंच पवलस. प्रसाद सूबे में अनुसूचित जातियन के सशक्तीकरण खातिर चलावल जाये वाली योजना सब के प्रभाव जाने खातिर(अनुसूचित जाति वित्त विकास निगम खातिर) 19 जिला में दिसंबर 2010 में एगो अध्ययन कइले.
जवना से पता चलल कि कुछ चुनिंदा जाति ही योजना सब के लाभ उठा रहल बाड़ी. अनुसूचित जाति के खाली नव उपजातियन के ही लाभ मिलल.
एकरा वजह से मायावती के जादू कुछ कम होत लउकल. 2007 के चुनाव के पैमाना मानीं तऽ 2009 के लोकसभा चुनाव में पार्टी के बढ़त मिले के चाहत रहे, काहेंकि मायावती प्रधानमंत्री बने के मंसूबा के साथे उतरल रहलीं, बाकिर 500 उम्मीदवारन में से खाली 21 ही जीतले. सूबा में 20 सीट मिलल, जवना में मुख्तार अंसारी आ डीपी यादव जइसन लोग भी शामिल रहले. 2007 के विधानसभा चुनाव में बसपा के 30.43 फीसदी वोट मिलल रहे, जवन 2009 में घट के 27.42 रह गइल.
एही तरे 2008 में कर्नाटक विधानसभा चुनाव में बसपा के 2.7 फीसदी वोट मिलल रहे, जवन एक साल बाद लोकसभा चुनाव में घट के 1.6 फीसदी रह गइल. सांच कहीं तऽ 2007 के चुनावी नतीजा के बाद मायावती के काम करे के अंदाज बदल गइल रहे. मसलन, दलितन के खेलाफ आपराधिक घटना के रोके खातिर एससी-एसटी एक्ट में बदलाव कऽ के ई व्यवस्था कऽ दीहल गइल कि कवनो दलित के शिकायत पऽ एफआईआर दर्ज कइल अनिवार्य होई. इहो जोड़ल गइल कि पहिले जांच कइल जाव अउर प्रथम दृष्ट्या गलती पावल जा तऽ एफआईआर दर्ज कऽ लीहल जा.
नेशनल क्राइम रिकॉर्ड ब्यूरो के आंकडऩ के मोताबिक, 2009 में यूपी अइसन मामला में 22.4 फीसदी के साथे पहिले नंबर पऽ रहे, ओहीं 2010 में ई आंकड़ा घट के 19.2 फीसदी पऽ आ गइल. 1995 में बनल अंबेडकर समाज पार्टी के संस्थापक अध्यक्ष भाई तेज सिंह कहत बाड़े, 'आजादी के बाद वाली दलितन के पीढ़ी के पास ना शिक्षा रहे, ना आर्थिक शक्ति. एह पीढ़ी के पास दूनो बा. बसपा एहनाते सफल रहल काहेंकि ऊ दलितन के मन में डर बइठा देलस कि उनïका लगे कवनो विकल्प नइखे. अब जब दलितन के सब उमेद बिखर गइल बा, तऽ विकल्प उभरी.
उनकर पार्टी एह बेर 100 उम्मीदवार उतरले बिया. दारापुरी कहत बाड़े, 'दलित एजेंडा समाजिक न्याय के एजेंडा हऽ. भ्रष्टाचार अउर गरीबी ओतने दलित विरोधी बा, जेतना गरीब विरोधी. मूर्ति भावनात्मक संतुष्टिï तऽ दे सकेलीं, बाकिर मजबूती समाजिक अउर आर्थिक सशक्तीकरण से ही मिली. अब जाति के राजनीति के जगह वर्ग के राजनीति के ओर चले के होई. उदित राज कहत बाड़े, 'जइसे-जइसे राजनीति परिपक्व होई, ओइसे-ओइसे ऊंच जाति दलितन के अधिकार के प्रति जागरूक होई. दलबारा सिंह कहत बाड़े, 'अब जब दलितन के हमरा जइसन विकल्प के बारे में पता चलल बा तऽ ऊ बदलाव के ओर चलिहें.
दलबारा अपना बेटी सुखजिंदर के भी राजनीति में लावल चाहत बाड़े. कांशीराम के वंशवाद विरोध के धेयान में राखीं तऽ उनकर कोशिश ओकरा से मेल ना खाले.
अंगूरी वाली मायावती खातिर एह तरे के बदलाव आवे में अबहीं समय लगी. फेलहाल तऽ उनका अपना आदत के मोताबिक आपन नाम राशि के ही समर्थन करे के होई.
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva